Eesti on üks väheseid riike Euroopas, kus tee kasutajatelt teemaksu ei küsita, küll aga peavad suurte veokitega Eesti teedel sõitvad Eesti ettevõtjad maksma raskeveokimaksu, rääkis Logistikauudistele Harju AB juht Karl Vilipõld.
„Teisel pool piiri maksame igal pool kohalikku teemaksu pluss raskeveokimaksu. Ma ei tea, mis põhjusel valitsus sellest kogu aeg mööda hiilib, aga siin turgudel sõidavad ja lõhuvad teid ka ju teiste riikide veokid,“ rääkis Vilipõld. Teemaksu olemasolul saaks ka neilt teede kasutamise eest tasu küsida.
Samas on teemaksu kehtestamise küsimuse juures Vilipõllu sõnul ka üks ohukoht. „Kerge hirm on see, et meie seadusandja võib asja tõlgendada nii, et jätame raskeveokimaksu ja lisame sellele teemaksu. See oht on,“ märkis ta.
Majandusminister Juhan Parts kommenteeris Logistikauudistele teemaksu kohaldamise teemal möödunud aasta oktoobris. "Ei plaani kehtestada teemaksu. Sellega me vähendaks oma transpordiettevõtete konkurentsivõimet ja laiemalt ka teiste ettevõtete konkurentsivõimet," vastas Parts.